मर्दिनी’च्या गीतातून अहमद खान यांचे मराठी चित्रपटसृष्टीत पदार्पण; आदर्श शिंदे यांच्या आवाजातून उमटणार स्त्रीशक्तीचा जयघोष

Ahmed Khan’s debut in the Marathi film industry : मराठी चित्रपटसृष्टीत सध्या चर्चेत असलेल्या आगामी ‘मर्दिनी’ या चित्रपटाबद्दलची उत्सुकता दिवसेंदिवस वाढत आहे. नारीसामर्थ्य, मातृत्व, संघर्ष आणि आत्मविश्वासाची प्रभावी कहाणी मांडणारा हा चित्रपट 3 जुलै 2026 रोजी प्रेक्षकांच्या भेटीला येत असून, आता चित्रपटातील एका विशेष गीताने सर्वांचे लक्ष वेधून घेतले आहे. या गीताला बॉलिवूडचे प्रसिद्ध कोरिओग्राफर अहमद खान यांची पहिली मराठी कोरिओग्राफी लाभली आहे, तर लोकप्रिय गायक आदर्श शिंदे यांच्या बुलंद आणि भावस्पर्शी आवाजाने या गीताला एक वेगळीच उंची प्राप्त करून दिली आहे. आशयपूर्ण शब्द, हृदयस्पर्शी संगीत, अहमद खान यांची भव्य कोरिओग्राफी आणि आदर्श शिंदे यांच्या प्रभावी आवाजाची सांगड या अनोख्या संगमामुळे ‘मर्दिनी’मधील हे शीर्षक गीत चित्रपटातील एक खास आकर्षण ठरणार आहे.

या गाण्याबद्दल बोलताना अहमद खान म्हणाले, “हे गाणं करताना मला खूप आनंद झाला. श्रेयस माझा लहान भाऊ आहे आणि दीप्तीबद्दल मला खूप प्रेम आणि आपुलकी आहे. या चित्रपटाशी जोडलेल्या सर्व कलाकार, तंत्रज्ञ आणि प्रत्येक व्यक्तीसोबत काम करण्याचा अनुभव अत्यंत सुंदर होता. संपूर्ण टीमसोबत काम करताना एका कुटुंबाचा भाग असल्याची भावना निर्माण झाली.”

ते पुढे म्हणाले, “हे केवळ एक गाणं नाही, तर श्रद्धा, भावना आणि प्रार्थनेचा एक सुंदर आविष्कार आहे. ‘मर्दिनी’ ही एका आईच्या सामर्थ्याची अनुभूती देणारी कथा आहे. चित्रपटाच्या कथानकात मातृत्वाच्या शक्तीचा आणि स्त्रीच्या जिद्दीचा अत्यंत प्रभावी आविष्कार पाहायला मिळतो. त्यामुळे या गाण्याशी भावनिकरित्या जोडले जाणे सहज शक्य झाले. तसेच मी पहिल्यांदा मराठी चित्रपटासाठी काम केले आहे.”

हेही वाचा – मतदानाआधीच निकाल! राज्यसभेच्या 14 जागा बिनविरोध; मध्य प्रदेशात काँग्रेसला धक्का, BJP ने किती जागा जिंकल्या?

चित्रपटाच्या संपूर्ण टीमचे कौतुक करताना त्यांनी सांगितले, “या प्रकल्पावर काम करताना प्रत्येकामध्ये एक वेगळी ऊर्जा आणि समर्पण जाणवत होते. प्रत्येकाने मनापासून काम केले आहे. या चित्रपटाचा भाग असल्याचा मला आनंद आणि अभिमान वाटतो. मला विश्वास आहे की हे गाणं आणि चित्रपट दोन्ही प्रेक्षकांच्या मनाला स्पर्श करतील.”

श्रेयस तळपदे प्रस्तुत, ॲफ्लुएन्स मोशन पिक्चर्स प्रा. लि. आणि ओ डी आय ग्रुप निर्मित ‘मर्दिनी’ हा चित्रपट स्त्रीच्या अस्तित्वाचा, तिच्या आत्मसन्मानाचा आणि संघर्षातून उभ्या राहिलेल्या सामर्थ्याचा प्रवास उलगडणारा आशयघन सिनेमा आहे. समाजाने आखून दिलेल्या मर्यादांना आव्हान देत स्वतःची ओळख निर्माण करणाऱ्या स्त्रीची प्रेरणादायी कहाणी या चित्रपटातून प्रेक्षकांसमोर येणार आहे.

चित्रपटात प्रार्थना बेहेरे, अभिजीत खांडकेकर, जितेंद्र जोशी, राजेश भोसले आणि बालकलाकार मायरा वैकुळ यांच्या महत्त्वपूर्ण भूमिका आहेत. त्यांच्या दमदार अभिनयामुळे कथेला अधिक प्रभावी परिमाण लाभले आहे. चित्रपटाचे दिग्दर्शन अजय मयेकर यांनी केले असून, निर्मिती दिप्ती तळपदे यांची आहे. सहनिर्माती टिना राकेश कोठारी आहेत. छायांकन शब्बीर नाईक, संकलन अभिषेक शेठ, संगीत हितेश मोडक तसेच पटकथा आणि संवाद महाबळेश्वर नार्वेकर यांनी चित्रपटाच्या तांत्रिक बाजूला सक्षम आधार दिला आहे.

पोस्टर लॉन्चपासूनच चर्चेचा विषय ठरलेल्या *‘मर्दिनी’*ने प्रेक्षकांच्या मनात विशेष स्थान निर्माण करण्यास सुरुवात केली आहे. नारीशक्तीचा जयघोष, मातृत्वाच्या सामर्थ्याला सलाम आणि संकटांशी दोन हात करणाऱ्या स्त्रीच्या अदम्य जिद्दीची कहाणी घेऊन येणारा हा चित्रपट केवळ मनोरंजनापुरता मर्यादित न राहता प्रेक्षकांना विचार करायला भाग पाडणारा अनुभव ठरणार आहे. भावनिक कथानक, प्रभावी कलाकार, हृदयस्पर्शी संगीत आणि आशयपूर्ण मांडणी यांच्या जोरावर ‘मर्दिनी’ हा यंदाच्या वर्षातील सर्वाधिक चर्चेत राहणाऱ्या मराठी चित्रपटांपैकी एक ठरण्याची चिन्हे आहेत. येत्या ३ जुलै २०२६ रोजी ही प्रेरणादायी कथा रुपेरी पडद्यावर अवतरणार असून, प्रेक्षकांच्या मनावर आपली अमिट छाप उमटवण्यासाठी सज्ज झाली आहे.